贈陳靜之
作者：釋德洪
朝代：宋

paragraphs: 仙郎如驚鸞，風格殊秀整。
文章體自然，五色麗雲錦。
紛紛少年場，英氣横筆陳。
家聲盛漢魏，未暇數唐晉。
元龍特豪偉，太邱苦剛正。
相逢黄卷中，崔嵬山嶽峻。
君當世其家，已見逸羣駿。
笑談不自覺，滿坐湖海韻。
富貴率致身，華裾宜綠鬢。
功名偶然耳，何必以身徇。
未近翠雲裘，先看班玉筍。